મુંબઈમાં વાઇફ અને દીકરા સાથે રહેતા સૉલિસિટર સમરન ભટ્ટ ક્લાયન્ટના એક કામ માટે કચ્છના લખપત ગામમાં આવે છે અને મંછાને મળે છે. મંછા એક આત્મા છે. ગામવાસીઓનું કહેવું છે કે મંછા જેકોઈને દેખાય છે તે વ્યક્તિનું બાળક મરી જાય છે. મંછાએ પણ પોતાના દીકરાના કારણે જીવ ગુમાવ્યો હતો. સમરન ભટ્ટની લાઇફમાં પણ એવું જ બને છે અને તેના દીકરાનું મોત થાય છે. સમરન ભટ્ટને આ વાત જબરદસ્ત રીતે ખટકી રહી છે. સમરન પોતાના મનની વાત કહેવા માટે ડિરેક્ટર જૅકીને મળે છે અને પોતાનો આખો અનુભવ કહે છે. આ અનુભવ આમ તો બે જ વ્યક્તિ એકમેકને શૅર કરી રહ્યા છે પણ હકીકત એ પણ છે કે મંછા પણ એ વખતે ત્યાં હાજર છે અને બધું સાંભળી રહી છે. મંછા શું કરશે, તેનાથી છુટકારો મેળવવા માટે બન્નેએ શું કરવું પડશે અને કેવી રીતે આગળ વધવું પડશે એ નાટકમાં દર્શાવવામાં આવ્યું છે. નાટકના પ્રસ્તુતકર્તા અને જાણીતા ઍક્ટર-ડિરેક્ટર કમલેશ મોતા કહે છે, ‘નાટકની માવજત એ સ્તરે કરવામાં આવી છે કે રૂંવાડાં ઊભાં થઈ જાય. ગુજરાતી નાટકોમાં હૉરર સબ્જેક્ટ પર આ અગાઉ આવું કોઈ નાટક નથી બન્યું એવું કહેવાને બદલે એવું કહેવું મને વધારે ગમશે કે એ પ્રકારનું નાટક બન્યું નથી જે નાટક જોયા પછી તમે એના અનુભવમાંથી મહિનાઓ સુધી બહાર ન આવી શકો.’